“คลัง”พร้อมรับมืออังกฤษออกจากอียู-ชี้กระทบไทยน้อยมาก
“คลัง”พร้อมรับมืออังกฤษออกจากอียู-ชี้กระทบไทยน้อยมาก
24 มิ.ย. 2559

นายอภิศักดิ์ ตันติวรวงศ์ รัฐมนตรีว่าการกระทรวงการคลัง เปิดเผยว่า การที่อังกฤษมีมติออกจากอียูน่าจะเกิดผลกระทบต่อเศรษฐกิจทั่วโลก โดยเฉพาะผลกระทบต่อตัวประเทศอังกฤษเอง แต่ในส่วนของไทยคงกระทบน้อย อย่างไรก็ตามไม่มีใครรู้ว่าจริงๆจะเกิดอะไรขึ้นหลังจากนี้ ก็คาดการณ์ และเดากันทั้งนั้น แต่เมื่อมีการคาดการณ์แล้ว ต้องเตรียมตัว ธนาคารชาติทุกประเทศก็เตรียมตัว หากกลัวเงินไหลเยอะก็ต้องมีมาตรการดูแลอัตราแลกเปลี่ยน เตรียมสภาพคล่องไว้ เตรียมสำรองไว้ ซึ่งไทยเองมีการเตรียมพร้อมรับมือผลกระทบต่อภาคการเงิน ทางธนาคารแห่งประเทศไทย (ธปท.)ได้เตรียมรับมือไว้อยู่แล้ว เป็นเรื่องปกติที่ใครๆ ก็ทำกัน
นายสมชัย สัจจพงษ์ ปลัดกระทรวงการคลัง กล่าวถึงกรณีการลงมติของอังกฤษว่า ก่อนหน้านี้คลังได้หารือกับ ธปท.เพื่อเตรียมความพร้อม ขอให้ธปท.เตรียมพร้อมดูแลความผันผวนของอัตราแลกเปลี่ยน และความผันผวนตลาดทุน กรณีหากมีความผิดปกติ ธปท. พร้อมจะเข้าไปดูแล ซึ่งประเมินไว้แล้วว่าการที่อังกฤษออกจากอียู จะสร้างความผันผวนต่อตลาดการเงิน และตลาดทุนในระยะสั้น ซึ่งเป็นผลเกิดขึ้นทั่วโลก
นายสมชัย กล่าวต่อว่า ส่วนผลกระทบกับไทยโดยตรงนั้นคาดว่าสร้างผลกระทบต่อเศรษฐกิจไทยน้อยมาก เพราะไทยค้าขายกับอังกฤษไม่มาก และนักลงทุนอังกฤษมาลงทุนในไทยไม่มาก แต่ต้องติดตามว่าภายหลังการลงประชามติของอังกฤษ กลุ่มประเทศในอียูจะดำเนินการอย่างไร รวมถึงต้องติดตามผลกระทบต่อเศรษฐกิจโลก